**Lietuvos nacionalinis kultūros centras skelbia konkursą Lietuvos kultūros darbuotojams teikti paslaugas užsienio lietuvių bendruomenėse, organizacijose ir kultūros įstaigose**

**Lenkijos lietuvių bendruomenės Punsko lietuvių kultūros namuose:**

* liaudiškų kapelų meno vadovo, 20 val. per savaitę, 80 val. per mėnesį;

**Lenkijos lietuvių bendruomenės Suvalkų skyriuje:**

* suaugusiųjų ansamblio ir vaikų muzikos būrelio meno vadovo, 8 val. per savaitę, 32 val. per mėnesį.

**Reikalavimai pretendentams teikti kultūros darbuotojų (meno vadovų) paslaugas:**

1. Turėti aukštąjį arba aukštesnįjį (ar specialųjį vidurinį, įgytą iki 1995 m.) išsilavinimą ir / arba meno darbuotojo kvalifikaciją, arba ne trumpesnį kaip vienų metų darbo kultūros srityje užsienio lietuvių bendruomenėje, organizacijoje ar kultūros įstaigoje stažą;
2. Mokėti lietuvių kalbą.

**Privalumai:**

1. Gebėjimas bendrauti šalies, į kurią vykstama teikti paslaugų, valstybine kalba;
2. Jei pretendentas turi ne trumpesnį kaip vienų metų darbo kultūros srityje užsienio lietuvių bendruomenėje, organizacijoje ar kultūros įstaigoje stažą – kultūros darbuotojo kvalifikaciją, ar yra teikęs panašaus pobūdžio paslaugas Lietuvos Respublikos arba užsienio institucijoms;
3. Rekomendacijos.

**Pretendentai LNKC turi pateikti šiuos dokumentus (lietuvių kalba):**

1. Laisvos formos prašymą leisti dalyvauti konkurse;
2. Asmens tapatybę, pilietybę (pilietybes) patvirtinančių dokumentų kopijas;
3. Išsilavinimą ir kvalifikaciją patvirtinančių dokumentų kopijas;
4. Gyvenimo aprašymą;
5. Kultūrinės veiklos programą, kurioje būtų apibrėžti kultūrinės veiklos tikslai, turinys ir numatomi šios veiklos rezultatai;
6. Darbo kultūros srityje stažą patvirtinančių dokumentų kopijas (jei turi);
7. Jeigu dirba Lietuvoje, pažymą apie darbo krūvį kiekvienoje darbovietėje;
8. Jeigu dirba užsienio šalyje, pažymą apie darbo krūvį kiekvienoje darbovietėje ir informaciją raštu, ar yra mokamas atlyginimas priimančioje institucijoje;
9. Rekomendacijas.

Su Lietuvos kultūros darbuotojais, laimėjusiais konkursą į skelbiamas pozicijas, Lietuvos nacionalinis kultūros centras (toliau – LNKC) sudarys išvykimo dirbti į užsienio lietuvių bendruomenes, organizacijas ir kultūros įstaigas sutartis, nustatydamas, kad paslaugos bus teikiamos iki 2021 m. gruodžio 31 d., suteikiant galimybę sutartis pratęsti.

Pretendentus atrinks LNKC direktoriaus įsakymu sudaryta konkurso pretendentų atrankos ir prašymų nagrinėjimo komisija, kurią sudaro LNKC, Lietuvos Respublikos kultūros ministerijos ir Lietuvos Respublikos užsienio reikalų ministerijos atstovai. Pretendentai bus vertinami atsižvelgiant į jų kvalifikaciją, darbo kultūros srityje stažą, pokalbio rezultatus, pateiktą veiklos programą, numatomas išlaidas kelionėms į priimančiąją instituciją, užimtumą numatomu sutarties laikotarpiu. Jeigu pretendentas anksčiau yra teikęs panašaus pobūdžio paslaugas Lietuvos Respublikos arba užsienio institucijoms, jis turi pateikti medžiagą apie savo veiklos rezultatus ir vertinimus.

Komisija, atsižvelgusi į konkursą laimėjusio asmens kvalifikaciją, darbo kultūros srityje stažą, teikiamų paslaugų apimtį ir ypatybes, nustatys valandinio atlyginimo dydį ir išmokų už kelionės išlaidas mokėjimą. Atlyginimas už Lietuvos kultūros darbuotojų, išvykusių į užsienio valstybes dirbti užsienio lietuvių bendruomenėse, organizacijose ir kultūros įstaigose, suteiktas paslaugas ir išmokos kelionės išlaidoms padengti mokamos neviršijant Lietuvos Respublikos valstybės biudžete LNKC tam tikslui skiriamų asignavimų.

Jei asmuo draudžiasi valstybiniu savanorišku socialiniu draudimu, įmokas moka pats. Valstybinio savanoriško socialinio draudimo tvarką nustato atitinkami Lietuvos Respublikos ir Europos Sąjungos teisės aktai.

Konkurso pretendentai LNKC dokumentus iki š. m. spalio 23 d. pateikia asmeniškai arba siunčia registruotu paštu adresu: Lietuvos nacionalinis kultūros centras, Barboros Radvilaitės g. 8, 01124 Vilnius (jeigu siunčiama registruotu paštu – pateikimo data yra gavimo LNKC data) arba elektroniniu paštu: jurga.gailiute@lnkc.lt. Konkursui pateiktų dokumentų kopijas su jų originalais pretendentas turi pateikti sutikrinti iki konkurso pradžios. Pretendentų atrankos būdas – pateiktų dokumentų vertinimas ir pokalbis, kuris, atsižvelgiant į epidemiologinę situaciją šalyje ir kitas aplinkybes, bus organizuojamas tiesiogiai arba nuotoliniu būdu. Pretendentus, atitinkančius konkurso skelbime nustatytus kvalifikacinius reikalavimus, apie pokalbio datą, vietą ir laiką LNKC informuoja raštu arba elektroniniu paštu ne vėliau kaip prieš 12 kalendorinių dienų iki konkurso.

Išsami informacija apie konkursą teikiama telefonu + 370 5 262 5958 (Jurga Gailiūtė).

|  |  |
| --- | --- |
|  |  |